Bokke deur na finaal!Handre Pollard skop pale toe. (Foto: Mark Baker) Die gewese Springbok-afrigter, Jake White, het vooraf gesê vandag se Wallis-stryd sou die Bokke se grootste vuurdoop in hierdie Wêreldbeker-rugbytoernooi wees. En ménsig, dit was toe inderdaad ’n klipharde storie in Yokohama. Bokondersteuners moes tot die 75ste minuut van die halfeindstryd gewag het om effens gemakliker in hul stoele terug te leun, maar die Springbokke speel volgende naweek teen Engeland in hul derde Wêreldbeker-eindstryd! Siya Kolisi se Bokspan het die Rooi Drake in ’n morsige affêre met 19–16 gewen om ’n watertand-herontmoeting van die 2007-Wêreldbeker-eindstryd teen die Engelse Rose te bewerkstellig. Die eerste helfte is gekenmerk deur die skoppe – snaaks genoeg het Faf de Klerk nie onmiddellik geskop toe hy die bal gekry het nie; hy het éérs ’n entjie gehardloop en tóé geskop – en vuurvreterwerk deur die Bokke se klipharde voorspelers. Handré Pollard en Dan Biggar het strafskoppe so heen en weer uitgedeel en teen rustyd was die telling 9–6 in die Suid-Afrikaners se guns (dieselfde rustydtelling as teen die All Blacks in die 1995-Wêreldbeker-finaal). In die tweede helfte het doellose skoppe voortgegaan, totdat Malcolm Marx en Damian de Allende besluit het hulle gaan met die bal hardloop, en siedaar: Die Bokke druk die wedstryd se eerste drie nadat De Allende net doodeenvoudig besluit het hy gaan nie platgetrek word nie. Wallis se Dan Biggar trek Suid-Afrika se S’Busiso Nkosi plat.(Foto: Mark Baker, AP) Wallis het egter onmiddellik met ’n drie van sy eie geantwoord, nadat Alun Wyn Jones soos ’n wafferse entrepreneur in ’n oorversadigde sakemark buite die boksie gedink het, en op ’n skrum digby die Bokke se doellyn besluit het. Die Bok-voorspelers het in daardie stadium die skrums oorheers en die Walliese kaptein se skrumkeuse het ’n paar wenkbroue laat lig. Maar ondanks ’n sterk Bokskrum het Wallis met die bal weggebreek en Josh Adams het sy sesde drie van die toernooi gedruk nadat hy die Bokverdediging onkant betrap het. Tog gee die Suid-Afrikaners onder Rassie Erasmus nie sommer tou op nie en Pollard het in die 75ste minuut sy vierde strafskop van die aand suksesvol deur die pale jaag. Daarna het die senuwees lekker geknaag, maar die Bokke het hul staal gewys om vir Wallis weer eens in ’n Wêreldbeker-stryd te troef. Wallis wen ‘n lynstaan. (Foto: Mark Baker, AP) As jy nie goeie rugby speel nie, en jy wen stééds; dán is die momentum beslis aan jou kant. En buitendien, Engeland het mos reeds sy gô teen die All Blacks uitgespeel. ’n Lelike wen was vandag báie beter as ’n mooi verloor. Suid-Afrika: Drie: Damian de Allende. Doelskop: Handré Pollard. Strafskoppe: Pollard (4). Wallis: Drie: Josh Adams. Doelskop: Leigh Halfpenny. Strafskoppe: Dan Biggar (3).